BEGRUNDELSE

1.BAGGRUND FOR FORSLAGET

•Forslagets begrundelse og formål

Formålet med vedlagte forslag til forordning er midlertidigt at suspendere de toldsatser i den fælles toldtarif, der er omhandlet i artikel 56, stk. 2, litra c), i forordning (EU) nr. 952/2013, for varer, der anvendes til fremstilling af nitrogenholdige gødningsstoffer, som i øjeblikket tariferes under underposition 2814 10 og 3102 10 i den kombinerede nomenklatur (KN).

Den Europæiske Unions (EU's) marked for visse input til nitrogenholdige gødningsstoffer afhænger i høj grad af import fra tredjelande. I 2021 importerede EU 2,9 mio. ton ammoniak og 4,7 mio. ton urinstof til fremstilling af nitrogenholdige gødningsstoffer. Priserne på disse produkter er steget betydeligt i 2021 og er steget yderligere efter den russiske invasion af Ukraine.

For at mindske omkostningerne for EU's gødningsproducenter og derved reducere omkostningerne for EU's landbrugere og bidrage til en passende forsyning af fødevarer, der er produceret i EU, bør de midlertidige handelsliberaliserende foranstaltninger i dette forslag iværksættes. For at øge stabiliteten i forsyningen bør det geografiske anvendelsesområde for ikkepræferenceoprindelse, der i øjeblikket er koncentreret om Rusland, endvidere udvides til også at omfatte andre lande. Told på import til EU af rå- og hjælpestoffer såsom ammoniak og urinstof udgør i realiteten en hindring for forsyningen af EU-markedet i forhold til andre verdensmarkeder, hvor der ikke findes en sådan importtold, og især i en tid med knaphed på nitrogenholdige gødningsstoffer på de internationale markeder. I betragtning af at de handlede varer i denne kategori primært er råvarer, hæmmer denne toldforskel bestræbelserne på at diversificere EU's import.

I sin meddelelse af 23. marts 2022 til Europa-Parlamentet og Rådet om "Beskyttelse af fødevaresikkerheden og styrkelse af fødevaresystemernes modstandsdygtighed" bemærker Kommissionen desuden, at råvaremarkederne allerede inden den russiske invasion af Ukraine var præget af en betydelig prisstigning, som på landbrugsmarkederne resulterede i en kraftig stigning i energi- og gødningsomkostningerne efterfulgt af en stigning i priserne på landbrugsprodukter. Invasionen af Ukraine og de stigende råvarepriser på verdensplan har fået priserne på markederne for landbrugsprodukter til at stige yderligere og har blotlagt sårbarhederne i Unionens fødevaresystem, som delvis er afhængigt af importeret gødning. I meddelelsen understreges det, at omkostningerne i forbindelse med og tilgængeligheden af mineralske gødningsstoffer skal være en prioritet på kort sigt i afventning af omstillingen til bæredygtige gødningstyper eller -metoder. I denne periode skal gødningsindustrien i EU have adgang til den nødvendige import, herunder input til fremstilling af gødningsstoffer inden for EU.

Af de tre vigtigste gødningsstoftyper, der anvendes af landbrugere, er nitrogenholdigt gødningsstof den, der er omfattet af toldsatserne i den fælles toldtarif for rå- og hjælpestoffer, som er afgørende for fremstillingen heraf, i modsætning til potaske og phosphor, hvor de vigtigste input allerede er omfattet af en nultoldsats i den fælles toldtarif. Nitrogenholdige gødningsstoffer er også den mest udbredte gødningsstoftype i EU og også den, hvor priserne er steget mest siden 2021. De foreslåede foranstaltninger fokuserer derfor på input til nitrogenholdige gødningsstoffer.

•Sammenhæng med de gældende regler på samme område

De tredjelande, som i øjeblikket nyder godt af toldfri præferenceadgang til EU-markedet i henhold til frihandelsaftaler, er de vigtigste leverandører af disse varer til EU-markedet. Ikke desto mindre importerer EU en stor mængde input til nitrogenholdige gødningsstoffer med oprindelse i lande, der er omfattet af den fælles toldtarif, med toldsatser på mellem 5,5 og 6,5 %. For at øge stabiliteten i forsyningen bør det geografiske anvendelsesområde for leverandørlande midlertidigt udvides ud over dem, der nyder godt af en frihandelsaftale, da udbuddet i øjeblikket er koncentreret om et relativt lille antal præferenceleverandører. Til forskel fra adgang via præferencehandelsaftaler er de foreslåede foranstaltninger til toldsuspension i henhold til dette forslag imidlertid midlertidige.

•Sammenhæng med Unionens politik på andre områder

De handelsliberaliserende foranstaltninger, der er indeholdt i dette forslag, har til formål at sikre, at den midlertidige suspension af Unionens fælles toldtarif gennemføres inden for rammerne af principperne og målene for Unionens optræden udadtil, jf. artikel 21 i TEU, og at der er sammenhæng mellem de forskellige områder inden for Unionens optræden udadtil og mellem dens optræden udadtil og politik på andre områder. Produkter med oprindelse i Rusland og Belarus bør derfor udelukkes fra toldnedsættelsen i overensstemmelse med de restriktive foranstaltninger, som Unionen har truffet over for disse lande efter Ruslands aggression mod Ukraine.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Retsgrundlaget for denne forordning er artikel 31 i traktaten om Den Europæiske Unions funktionsmåde (TEUF).

•Nærhedsprincippet (for områder, der ikke er omfattet af enekompetence)

Nærhedsprincippet finder ikke anvendelse, eftersom forslaget falder ind under Unionens enekompetence.

•Proportionalitetsprincippet

Forslaget er i overensstemmelse med proportionalitetsprincippet, da det afvejer de økonomiske aktørers kommercielle interesser mod hinanden (producenter af nitrogenholdige gødningsstoffer og forbrugere). Ifølge forslaget suspenderes toldsatserne i den fælles toldtarif kun for de toldpositioner for input til gødningsstoffer, hvor EU's afhængighed af import er størst, og hvor prisstigningerne har været mest ekstreme. Desuden vil suspensionen kun gælde i en midlertidig periode. Suspensionen begrænser ikke nogens grundlæggende rettigheder; den fjerner tværtimod midlertidigt en forpligtelse til at betale told.